भारत-नेपाल मैत्री बस जनकपुर से अयोध्या जाने के क्रम में मुजफ्फरपुर से गुजरी। मुजफ्फरपुर में रामपुर हरि पेट्रोल पंप के पास यात्रियों का स्वागत किया गया। परिवहन एवं पुलिस विभाग के अधिकारी स्वागत में खड़े थे। बस के पहुंचने पर डीटीओ मो. नजीर अहमद ने गुलदस्ता देकर यात्रियों का स्वागत किया। उन्होंने कहा कि भारत व नेपाल के बीच सदियों पुराना सामाजिक-सांस्कृतिक संबंध है। परिवहन सेवा की शुरुआत से दोस्ती मजबूत होगी। सरोज कुमार सिंह कुशवाहा ने कहा कि इससे पर्यटन विकास को गति मिलेगी। भारत के रास्ते नेपाल जाने के लिए सीधी बस सेवा से लोगों में उत्साह है। ऊषा यादव ने कहा कि प्रधानमंत्री नरेंद्र मोदी ने दोस्ती की मजबूती को यह पहल की है। आने वाले दिनों में मिसाल होगी। शैलेंद्र कुमार यादव ने कहा कि नेपाल का जबतक विकास नहीं होगा तबतक भारत का विकास अधूरा है। रीता कुमारी मिश्र ने कहा कि एक-दूसरे के बीच का संबंध दुनिया के लिए मिसाल है।